Тутыкъу Анзор: «Иужьрей илъэситIым сабий зеиншэхэм папщIэ Къэбэрдей-Балъкъэрым фэтэр щитIым щIигъу щаухуащ»
Дзэлыкъуэкъуажэ иджыблагъэ щекIуэкIа гуфIэгъуэ зэхыхьэм фэтэрыщIэхэм я IункIыбзэIуххэр щратащ сабий зеиншэхэм ящыщу зыбжанэм. 2012 гъэм мазаем и 29-м къащта Федеральнэ закон №159-м ипкъ иткIэ къэралым и пщэ дилъхьэжащ ахэр балигъыпIэ щиувэм ирихьэлIэу щыпсэун фэтэрхэмкIэ къызэригъэпэщыну.
Япэм Къэбэрдей-Балъкъэрым щыщ сабий зеиншэхэм фэтэрхэр къыхуащэхуу щытамэ, иужьрей илъэсхэм абыхэм папщIэ тыншыпIэ псори зиIэ унэхэр яухуэ. Мис апхуэдэ псэупIэщ Дзэлыкъуэкъуажэ щатар.
«Иужьрей илъэситIым къриубыдэу сабий зеиншэхэм папщIэ республикэм фэтэр щитIым щIигъу хьэзыр щащIащ икIи мы программэр адэкIи ягъэзэщIэнущ, — жиIащ КъБР-м ухуэныгъэмрэ псэупIэ-коммунальнэ хозяйствэмкIэ и министр Тутыкъу Анзор. — Мы гъэм фэтэрищэм щIигъу хьэзыр ящIын хуейщ. Программэм хиубыдэу унэщIэхэр щатащ Аруан, Лэскэн районхэм».
Министрым зэрыжиIамкIэ, сабий зеиншэхэм ящыщу псэупIэ къыщратынум поплъэ цIыху мин хуэдиз. Абыхэм папщIэ тыншыпIэ псори зиIэ унэхэр щIынымкIэ республикэм зыхуигъэувыжа къалэнхэр гъэ къэс егъэзащIэ.
КъБР-м и Iэтащхьэмрэ Правительствэмрэ я пресс-IуэхущIапIэ.
